《读东坡叠嶂图有感因次其韵》
宋代·张九成

虬须英武喧天渊，当时功臣画凌烟。汉家骁骑才三万，北攻稽落书燕然。

勋名鼎鼎磨星斗，百年衰落归黄泉。人间万事都如梦，不如挂冠神武寻山川。

我昔曾登会稽顶，逍遥疑在羲皇前。下观涛江卷飞雪，旁看秦望森摩天。

祖龙定是同鲍臭，鸱夷却得携妖妍。悠然会意不复出，倚锄便欲耕春田。

君不见渊明归去传图画，伯时妙手垂千年。我藏东绢今拂拭，正欲写此春江浩渺山连娟。

更要元龙湖海士，百尺楼中相对眠。玉京蓬岛置勿问，人间今是地行仙。

岷江寥寥三峡远，此心欲往知何缘。烦君断取来方丈，径入东坡叠嶂篇。

作者简介：（1092—1159）杭州钱塘人，字子韶，号横浦居士，又号无垢居士。少游京师，从学于杨时。高宗绍兴二年进士第一。历著作郎及礼部、刑部侍郎等职。因与秦桧不和，被谪南安军十四年。桧死，起知温州。研思经学，多有训解。卒谥文忠。有《横浦集》、《孟子传》。